Πασχάλης Μελισσάς

Ο **Πασχάλης Μελισσάς** (γεννημένος στις 9 Μαρτίου 1982, στην  Ξάνθη) είναι βετεράνος Έλληνας επαγγελματίας ποδοσφαιριστής και νυν προπονητής ποδοσφαίρου, ο οποίος κατά τη διάρκεια της πολυετούς ποδοσφαιρικής του καριέρας αγωνίστηκε διαδοχικά με τη φανέλα της Καλαμάτας, Μεσσηνιακού, Απόλλωνα Παραλιμνίου, Skoda Ξάνθης, Εργοτέλη, Ατρόμητου Αθηνών, Λεβαδειακού, Αθλητικής Ένωσης Πάφου, Παναιτωλικού, Λάρισας και Άρη Θεσσαλονίκης.

## Ποδοσφαιρική καριέρα
Ξεκίνησε το ποδόσφαιρο, στη γενέτειρά του, από την ομάδα του Ορφέα Ξάνθης και κλήθηκε στην αντίστοιχη εθνική ηλικιακή ομάδα. Σε ηλικία 17 ετών μετακόμισε στην Καλαμάτα, καθώς οι άνθρωποι της “Μαύρης Θύελλας” τον εντόπισαν και εισηγήθηκαν την απόκτησή του βλέποντάς τον  έναν αγώνα  του Ορφέα Ξάνθης εναντίον της Ορεστιάδας για την Δ’ Εθνική, όπου ο Μελισσάς πραγματοποίησε φοβερή εμφάνιση και σκόραρε ένα τέρμα γκολ.

Με την Καλαμάτα αγωνίστηκε μόνο σε έναν αγώνα εναντίον της τσέχικης ΦΚ Χμελ Μπλσάνι για το Κύπελλο Ιντερτότο 2000.  καθώς και σε έναν αγώνα για το Κύπελλο Ελλάδας εναντίον των Ηλτέξ Λύκων. 

Τη σεζόν 2000/01 αγωνίστηκε με τη φανέλα του Μεσσηνιακού, στο πρωτάθλημα της Α΄ κατηγορίας Ε.Π.Σ. Μεσσηνίας. 

Στη συνέχεια βρέθηκε στις Σέρρες όπου συνδύασε τις σπουδές του (ΤΕΙ Λογιστικής) με το ποδόσφαιρο, αγωνιζόμενος κατά τη σεζόν 2002/03 καθώς και το πρώτο εξάμηνο της σεζόν 2003/04 με τη φανέλα του Απόλλωνα Παραλιμνίου στο πρωτάθλημα της Δ’ Εθνικής.

Το Γενάρη του 2004 μεταγράφηκε στην Skoda Ξάνθη καταγράφοντας 14 συμμετοχές (13 στην Α΄Εθνική και 1 στο Κύπελλο Ελλάδας)  και 1 γκολ (σεζόν 2003/04),  15 συμμετοχές (11 στην Α΄Εθνική και 4 στο Κύπελλο Ελλάδας)  χωρίς 1 γκολ (σεζόν 2004/05), ενώ τη σεζόν 2005/06 έχασε τη θέση του στο βασικό σχήμα.

Το Γενάρη του 2006, παραχωρήθηκε δανεικός στον Εργοτέλη, ο οποίος αγωνίζονταν στο πρωτάθλημα της Β’ Εθνικής. Με την ομάδα της Κρήτης στέφθηκε πρωταθλητής και ο δανεισμός του επεκτάθηκε και τη σεζόν 2006/07, όπου αγωνίστηκε στην κορυφαία ποδοσφαιρική κατηγορία της χώρας.

Τον Ιούνιο του 2007, έμεινε ελεύθερος από την Ξάνθη  και υπέγραψε νέο συμβόλαιο με τον Εργοτέλη. 

Το καλοκαίρι του 2008, και για μια τριετία αγωνίστηκε στον Ατρόμητο Αθηνών, αρχικά στην Β’ Εθνική και μετά στην Α’, όπου η ομάδα έφτασε στον τελικό του Κυπέλλου Ελλάδας.

Στη συνέχεια αγωνίστηκε στον Λεβαδειακό (2011/12, Α’ Εθνική 20 συμμετοχές και 2 τέρματα) με τον οποίο κατέκτησε την 7η θέση στο πρωτάθλημα της Super League  και έπειτα στην Κυπριακή ΑΕ Πάφου  (πρώτο μισό του πρωταθλήματος 2012/13, ‘Α Εθνική Κύπρου, 10 συμμετοχές κι 1 τέρμα) από όπου αποχώρησε το Δεκέμβρη του 2012, παρά την εκπληκτική πορεία της ομάδας με προπονητή τον Τοπαλίδη, καθώς της αφαιρέθηκαν πολλοί βαθμοί λόγω χρεών και δεν μπόρεσε να γλυτώσει τον υποβιβασμό.

Αμέσως μετά και υπέγραψε στον Παναιτωλικό , ο οποίος είχε τότε προπονητή τον Νίκο Καραγεωργίου (με τον οποίο ο Μελισσάς είχε συνεργαστεί και στην Ξάνθη) και αγωνίζονταν τότε στη Β’ Εθνική και με τον οποίο κέρδιζε την άνοδο στη Α’ Εθνική. Ο Παναιτωλικός παρέμεινε άνετα στη μεγάλη κατηγορία, και ο Μελισσάς πραγματοποίησε μια καλή χρονιά καταγράφοντας συνολικά 19 συμμετοχές και δύο γκολ , αλλά τον Μάιο του 2014 ολοκληρώθηκε το συμβόλαιό του και δεν ανανεώθηκε.

Επόμενος σταθμός στην καριέρα του υπήρξε η ΑΕΛ (2014/15) , με τη φανέλα της οποίας κατέγραψε 20 συμμετοχές στο πρωτάθλημα της Β’ Εθνικής και 2 στο Κύπελλο Ελλάδας.

Τον Ιούλιο του 2015 μεταγράφηκε στον Άρη Θεσσαλονίκης  με τον οποίο αγωνίστηκε στην Γ’ Εθνική. Πραγματοποίησε το ντεμπούτο του στις 3 Οκτωβρίου 2015, στον εντός έδρας αγώνα της ομάδας του με τον Απόλλων Κρύας Βρύσης.  Στους «κίτρινους» είχε συνολικά 22 συμμετοχές και σημείωσε ένα τέρμα.
## Προπονητική καριέρα
Το καλοκαίρι του 2016, σε ηλικία 34 ετών, αποφάσισε να κρεμάσει τα ποδοσφαιρικά του παπούτσια και από το Σεπτέμβριο του ίδιου έτους ανέλαβε προπονητής της ομάδας Κ19 του Άρη.

Κατά την πρώτη του σεζόν στον πάγκο της ομάδας Κ19 του Άρη έφτασε μέχρι τον τελικό του πρωταθλήματος της Football League, όπου ηττήθηκε από τον ΟΦΗ , ενώ μετά την αποχώρηση του Αναστόπουλου και πριν ανακοινωθεί ο Κωστένογλου ανέλαβε υπηρεσιακός πρώτος προπονητής της Ανδρικής ομάδας του Άρη, μαζί με τον Σκέντζο. Το καλοκαίρι του 2017 ανέλαβε, παραλλήλως, πόστο βοηθού προπονητού δίπλα στον Δημήτρη Σπανό. 
Υπό τις οδηγίες του, στις 9 Ιουνίου 2018, ο Άρης στέφθηκε Πρωταθλητής Νέων της Football League. 
Παρέμεινε στο πόστο αυτό μέχρι τον Ιούλιο του 2019 όταν και ανακοινώθηκε η λύση της συνεργασίας του με τον Άρη. 
Το Γενάρη του 2021, επέστρεψε στον Άρη και ανέλαβε πόστο  στο τμήμα σκάουτινγκ και ανάλυσης των αντιπάλων. 

Τον Ιούνιο του 2022 προσελήφθη ως πρώτος προπονητής στην ομάδα του **Αστέρα Τριποτάμου Ημαθίας**.  οποίος είχε τερματίσει τη σεζόν 2021/22 πρώτος στο δεύτερο όμιλο των μπαράζ που έδωσαν οι πρωταθλητές των τοπικών Ενώσεων για την άνοδο ομάδων στη Γ’ Εθνική. Ωστόσο, το Σεπτέμβρη του 2022 ο σύλλογος αποφάσισε να μην λάβει μέρος στην καινούργια σεζόν τόσο στο πρωτάθλημα, όσο και στις υπόλοιπες διοργανώσεις. 
## Εθνικές ομάδες
Ο Πασχάλης Μελισσάς είναι διεθνής με τα αντιπροσωπευτικά συγκροτήματα των Παίδων (Κ-17), των Νέων (Κ-19), ενώ έχει διατελέσει στέλεχος και της Ολυμπιακής ομάδας, αλλά και της Εθνικής Ενόπλων 
Επίσης πραγματοποίησε και μια συμμετοχή με την Εθνική Ελλάδας Κ21, στις 27 Απριλίου 2004, στη φιλική αναμέτρηση κόντρα στην Εθνική Γερμανίας Κ21 

## Παραπομπές


## Εξωτερικοί σύνδεσμοι
*Προφίλ Π. Μελισσά στο linkedin.com
*Προφίλ Π. Μελισσά στο transfermarkt.com
*H εξομολόγηση του Πασχάλη Μελισσά και οι αποκαλύψεις του για Ξάνθη, Πανόπουλο, Λάσκαρη, την προπονητική και τον… χορό

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Μεσσηνιακού
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Εργοτέλη
Κατηγορία:Ποδοσφαιριστές Ατρόμητου Αθηνών
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές ΑΕΠ Πάφου
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Α΄ κατηγορίας Κύπρου
Κατηγορία:Έλληνες ποδοσφαιριστές στο εξωτερικό
Κατηγορία:Ξένοι ποδοσφαιριστές στην Κύπρο
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Άρη Θεσσαλονίκης